Spindulys (kino teatras)

„Spindulys“ – dviejų salių kino teatras, įsikūręs Marijampolėje. Vienintelis šio miesto veikiantis kino teatras. 1-oje, didžiojoje, salėje yra 384 vietos, 2-oje, mažojoje, salėje – 39 vietos. Savininkas – viešoji įstaiga „Marijampolės telekinas“.

 Istorija 

Kino teatras Kapsuko mieste atidarytas 1971 m. gruodžio 3 d. Tuomet jis vadinosi „Kapsukas“, o 1975 m. „perkrikštytas“ į „Pergalę“. 1990 m. rudenį, surengus tarp žiūrovų konkursą, kino teatrui Marijampolės savivaldybės potvarkiu buvo suteiktas pavadinimas „Spindulys“.

1992 m. Lietuvoje išpopuliarėjus VHS vaizdo kasetėms, XX a. 9-ame dešimtmetyje kino teatras išgyveno sunkų laikotarpį. Nors „Spindulio“ repertuaras jau nebuvo politizuotas, neliko cenzūruotų Holivudo filmų, bet populiarėjant kabelinei televizijai, įstaigos lankomumas rekordiškai mažėjo. Žiūrovus į kino teatrą sugrąžino vėliau atliktos modernizacijos.Kaip išgyvena vienintelis Marijampolės kino teatras? 15min.lt 2017-11-12 2001 m. buvo įdiegta nauja garso ir vaizdo rodymo sistema „Dolby“, įrengta antra kino salė. 2011 m. įdiegta 2K raiškos skaitmeninė kino demonstravimo įranga. 2014 m. modernizuota „Spindulio“ didžioji salė: žiūrovų kėdės pakeistos  naujomis, iš buvusių 455 vietų liko 384, taip padidinant tarpus tarp sėdimų vietų, suteikiant žiūrovams daugiau komfortabilumo.

Nuo 2016 m. vasario mėn. „Spindulyje“ pradėta bilietų prekyba internetu.

2019 m. „Spindulys“ priimtas į Europos kino teatrų tinklą „Europa Cinemas“. Įstaiga atrinkta pagal pateiktą paraišką, vertinant kino teatro lankomumą, filmų programą, kino edukacijos veiklas jaunimui. Kaip „Europa Cinemas“ narys, kino teatras „Spindulys“ buvo pažymėtas Europos kino žemėlapyje.Europa Cinemas. Spindulys europa-cinemas.org Šis tinklas teikia pagalbą kino teatrams, rodantiems pakankamą kiekį Europoje sukurtų kino filmų.

2021 m. kino teatras „Spindulys“ paminėjo savo veiklos 50-metį.Kino teatras „Spindulys“ atidarymo 50-metį paminėjo sveikinimais ir kino muzika marijampole.lt Pusmetį iki 2021 m. balandžio mėn. kino teatras neveikė dėl COVID-19 karantino suvaržymų.„Spindulio“ kino teatras atvėrė duris žiūrovams suvalkietis.lt

2022 m. kino teatro didžiojoje salėje sumontuotas naujas lazerinis, 4K raiškos kino projektorius, suteikiantis vaizdui daugiau ryškumo ir gyvumo.Kino teatre „Spindulys“ sumontuotas pažangiausios technologijos kino projektorius etaplius.lt

 Repertuaras 

Kino teatras rodo kino filmus, skirtus įvairaus amžiaus ir skonio žiūrovams. Rengiamos kino filmų retrospektyvos ir premjeros, susitikimai su kino kūrėjais, organizuojami kino festivaliai, edukacinių filmų peržiūros. Be lietuviškų, animacinių kino filmų, įprastos Holivudo produkcijos, Marijampolėje savo nišą turi ir nekomercinio kino gerbėjai. „Šeimos kortelės“ turėtojams  teikiamos nuolaidos įsigyjant bilietus.„Šeimos kortelės“ turėtojams – nuolaidos kino teatre „Spindulys“ marijampole.lt Nuolat rodomi europietiški filmai: kasmet rengiamos prancūziško ir vokiško kino savaitės, priimamas „Nepatogaus kino“ festivalis. Į Marijampolę pažiūrėti kino atvažiuoja aplinkinių miestų ir miestelių gyventojai, pas save neturintys kino teatro. Dažnai sulaukiama lietuvių iš Punsko ar Seinų, norinčių pamatyti lietuviškų filmų.

 Šaltiniai 

 Nuorodos 

 Oficiali svetainė spinduliokinas.lt
 Spindulio kino teatras facebook.com
 „Spindulio“ kino teatro repertuaras suduvosgidas.lt
 Kino teatras „Spindulys“ (Marijampolė) wikimapia.org
 Nykstantys, neatpažįstami, laukiantys senieji Lietuvos kino teatrai kauno.diena.lt

Kategorija:Lietuvos kino teatrai
Kategorija:Marijampolė